**Ministru kabineta noteikumu projekta “Grozījums Ministru kabineta 2017. gada 27. jūnija noteikumos Nr. 384 „Noteikumi par decentralizēto kanalizācijas sistēmu apsaimniekošanu un reģistrēšanu”” sākotnējās ietekmes novērtējuma ziņojums (anotācija**)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar noteikumu projektu “Grozījums Ministru kabineta 2017. gada 27. jūnija noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu” (turpmāk – noteikumu projekts) 18. punkts tiek izteikts jaunā redakcijā, nosakot pienākumu tiem decentralizēto kanalizācijas sistēmu īpašniekiem, kas nebūs izpildījuši uzdevumu normatīvajiem aktiem atbilstoši sakārtot decentralizētās kanalizācijas sistēmas Ministru kabineta 2017. gada 27. jūnija noteikumu Nr. 384 „Noteikumi par decentralizēto kanalizācijas sistēmu apsaimniekošanu un reģistrēšanu” (turpmāk – MK noteikumi Nr. 384) 18. punktā noteiktajā termiņā. Šis pienākumus būtu ierīkot pieslēgumu centralizētajai kanalizācijas sistēmai, ja īpašumam piegulošās ielas vai ceļa robežās tāda ir ierīkota līdz 2023. gada 31. decembrim.  Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2019. gada 19. marta sēdes protokollēmums (protokols Nr. 14, 36. §, 4.2. apakšpunkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumi Nr. 384 nosaka prasības, kas jāievēro gan esošu, gan jaunu decentralizēto kanalizācijas sistēmu (lokālo attīrīšanas iekārtu, septiķu vai notekūdeņu krājtvertņu) īpašniekiem, ekspluatējot šīs notekūdeņu savākšanas vai attīrīšanas sistēmas tā, lai nekaitētu ne videi, ne cilvēku veselībai. Prasības ir noteiktas MK noteikumu Nr. 384 4. punktā un to būtība ir šāda – ja tiek izmantotas lokālās attīrīšanas iekārtas, tās jāekspluatē atbilstoši ražotāja tehniskajai dokumentācijai un jāveic regulāra apkope, kā arī jāveic ārkārtas apkope pēc avārijas. Ja tiek izmantots septiķis – tam jābūt ierīkotam filtrācijas laukam (kā to nosaka Ministru kabineta 2015. gada 30. jūnija noteikumi Nr. 327 “Noteikumi par Latvijas būvnormatīvu LBN 223-15 “Kanalizācijas būves”” 151.1. apakšpunkts), turklāt septiķī uzkrātie nosēdumi regulāri jānodod asenizatoram. Ja tiek izmantota notekūdeņu krājbedre – tai jābūt hermētiskai un savāktie notekūdeņi jānodod asenizatoram tik bieži, lai tie neizplūstu vidē, nesūktos augsnē u.tml. Ja decentralizētās kanalizācijas sistēmas īpašnieks vēlas pārliecināties par sistēmas atbilstību MK noteikumu Nr. 384 prasībām, ir iespēja vērsties pie komersanta, kas ir specializējies decentralizēto kanalizācijas sistēmu projektēšanā, būvniecībā, tirdzniecībā vai apkopē, lai tas veic novērtējumu un sniedz ieteikumus sistēmas pārbūvei vai darbības uzlabošanai.  MK noteikumu Nr. 384 prasības attiecas tikai uz pilsētās un ciematos esošajām decentralizētajām kanalizācijas sistēmām, tās netiek piemērotas lauku teritorijās. MK noteikumu Nr. 384 18. punktā pašlaik ir noteikts, ka decentralizētās kanalizācijas sistēmas īpašnieks līdz 2021. gada 31. decembrim nodrošina decentralizētās kanalizācijas sistēmas atbilstību šo noteikumu prasībām. Šāds pārejas periods paredzēts, lai dotu laiku ekspluatācijā jau esošo decentralizēto kanalizācijas sistēmu sakārtošanai. Noteikumu projektā noteiktais pienākums pieslēgties centralizētajai kanalizācijas sistēmai attiektos tikai uz tiem decentralizēto kanalizācijas sistēmu īpašniekiem, kuri līdz 2021. gada 31. decembrim nebūs nodrošinājuši, ka decentralizētā kanalizācijas sistēma atbilst normatīvo aktu prasībām. Pieprasīt izveidot pieslēgumu varēs arī tikai tādam decentralizētās kanalizācijas sistēmas īpašniekam, kurš ir arī īpašnieks zemesgabalam, uz kura attiecīgā decentralizētā kanalizācijas sistēma atrodas un kuram pieguļošās ielas vai ceļa robežās (iela vai ceļš, kas tieši robežojas ar nekustamo īpašumu) ir ierīkota centralizētā kanalizācijas sistēma. Gadījumos, kad decentralizētā kanalizācijas sistēma pieder personai (vai kopīpašniekiem), bet zeme zem attiecīgās decentralizētās kanalizācijas sistēmas pieder citai personai (vai kopīpašniekiem), un tiks konstatēts, ka decentralizētā kanalizācijas sistēma netiek atbilstoši ekspluatēta, bet nav iespējams vienoties ar zemes īpašnieku (vai kopīpašniekiem) par pieslēguma izveidi centralizētajai kanalizācijas sistēmai, decentralizētās kanalizācijas sistēmas īpašniekam (vai kopīpašniekiem) ir jānodrošina, lai vidē nenoplūstu piesārņojums un decentralizētā kanalizācijas sistēma tiktu ekspluatēta atbilstoši prasībām. Šādos gadījumos, kad zemesgabala īpašnieks (vai kopīpašnieki) neļauj izbūvēt pieslēgumu centralizētajai kanalizācijas sistēmai, lai novērstu videi nodarīto kaitējumu, decentralizētās kanalizācijas īpašniekam ir jāveic nepieciešamās darbības, lai nodrošinātu atbilstību normatīvo aktu prasībām, kā, piemēram, jāveic ārpuskārtas apkope, pārbūve vai jaunas decentralizētās kanalizācijas sistēmas izbūve vai uzstādīšana. Ņemot vērā, ka tās decentralizētās kanalizācijas sistēmas, kas netiek atbilstoši ekspluatētas, rada vides piesārņojumu, kā arī draudus cilvēka veselībai, noteikumu projekts veicinās vides piesārņojuma riska samazinājumu. Blīvi apdzīvotās teritorijās neatbilstoši ekspluatētas decentralizētās kanalizācijas sistēmas var veicināt piesārņojuma noplūšanu lokālajā dzeramā ūdens ņemšanas avotā, kas var radīt nopietnu apdraudējumu cilvēka veselībai.  Līdz ar to šāda kārtība obligāti izveidot pieslēgumu centralizētajai kanalizācijas sistēmai ir samērīga, jo tā neattiektos uz tiem decentralizēto kanalizācijas sistēmu īpašniekiem, kuri godprātīgi pilda savus pienākumus un apsaimnieko decentralizētās kanalizācijas sistēmas atbilstoši normatīvo aktu prasībām. Saskaņā ar noteikumu projektu pieslēgums centralizētajai kanalizācijas sistēmai būtu jāizveido līdz 2023. gada 31. decembrim.  Atbilstoši Augstākās tiesas 2018. gada 20. jūnija spriedumam lietā Nr. A420349813, SKA-170/2018 (turpmāk – spriedums) individuālo kanalizācijas iekārtu ierīkošana rada lielāku vides apdraudējuma risku, jo to pienācīga ekspluatācija ir katra individuāla īpašnieka rīcības ietvaros. Spriedumā noteikts, ka gan vispārīgi loģiski apsvērumi, gan dzīvē gūtie novērojumi apstiprina, ka individuālu kanalizācijas sistēmu darbība rada pārslodžu riskus (tātad neattīrītu notekūdeņu noplūdi vidē), tādēļ normatīvajos aktos noteiktais pienākums veidot centralizētas ūdensapgādes un kanalizācijas sistēmas ir leģitīms pamats privātpersonām noteiktos gadījumos rēķināties ar pienākumu pieslēgties centralizētajai sistēmai.  **Eiropas Komisija 2019. gada sākumā** ir vērsusi **Latvijas uzmanību uz to, ka notekūdeņu savākšana un attīrīšana 14 pilsētās (aglomerācijās) ir uzskatāma par Padomes 1991. gada 21. maija Direktīvas 91/271/EEK par komunālo notekūdeņu attīrīšanu (turpmāk – direktīva 91/271/EEK) prasībām neatbilstošu, jo minētajās pilsētās pārmērīgi izmanto nekontrolētas decentralizētās kanalizācijas sistēmas.** Komisija uzskata, ka augsta decentralizēto kanalizācijas sistēmuizplatība ir tad, ja decentralizēto kanalizācijas sistēmāsnonākošo notekūdeņu daudzums pārsniedz 2 % no kopējās radītās slodzes aglomerācijā vai 2000 CE (cilvēku ekvivalents). Ja lielākajās pilsētās centralizēti tiek savākti vismaz 98% notekūdeņu, Eiropas Komisijas ieskatā prasības ir izpildītas. 2016. gadā 14 aglomerācijās centralizēti savākti no 84% līdz 97,9% notekūdeņu. Lai izpildītu direktīvas 91/271/EEK prasības, pēc Eiropas Komisijas norādes, nepieciešams mazināt decentralizēto kanalizācijas sistēmu nekontrolētu lietojumu aglomerācijās, lai novērstu vides piesārņojuma risku blīvi apdzīvotajās vietās.  Atbilstoši Ūdenssaimniecības pakalpojumu likuma 6. panta ceturtās daļas 5. punkta un MK noteikumu Nr. 384 6. punkta dotajam deleģējumam pašvaldībām ir jāizdod saistošie noteikumi par decentralizēto kanalizācijas pakalpojumu sniegšanas un uzskaites kārtību. Šajos saistošajos noteikumos ir jānosaka arī decentralizēto kanalizācijas sistēmu kontroles un uzraudzības kārtība. Līdz 2019. gada 17. oktobrim šādus saistošos noteikumus ir izdevušas 97 pašvaldības. Liela daļa pašvaldību kā decentralizēto kanalizāciju sistēmu kontrolējošo institūciju nosaka sabiedrisko ūdenssaimniecības pakalpojumu sniedzēju, bet atsevišķās pašvaldībās – pašvaldības saimniecības daļas. Lielākā daļa pašvaldību šajos saistošajos noteikumos ir noteikušas, ka kontrolējošās institūcijas darbinieki ir tiesīgi rakstiski pieprasīt decentralizētās kanalizācijas sistēmas īpašniekam:   * nodrošināt piekļuvi decentralizētajai kanalizācijas sistēmai, tās darbības pārbaudei; * pieprasīt decentralizētās kanalizācijas sistēmas īpašniekam vai valdītājam veikt decentralizētās kanalizācijas sistēmas ārpuskārtas tehnisko apkopi pie komersanta, kas specializējies šādu darbu izpildē un iesniegt apliecinājumu par iekārtas tehnisko stāvokli un norādījumus tās turpmākai ekspluatācijai, ja tiek konstatēti pārkāpumi decentralizēto kanalizācijas sistēmu apsaimniekošanā; * jebkurā laikā piekļūt decentralizētajai kanalizācijas sistēmai, lai veiktu apsaimniekošanas prasību ievērošanas kontroli un notekūdeņu un nosēdumu paraugu noņemšanu, iepriekš saskaņojot ar sistēmas īpašnieku vai valdītāju.   Lielākā daļa pašvaldību par šo saistošo noteikumu prasību neievērošanu izsaka brīdinājumu vai piemēro naudas sodu: fiziskām personām – līdz 350,00 *euro* un juridiskām personām – līdz 1400,00 *euro*. Tāpat tiek paredzēts, ka privātpersonai vai juridiskajai personai piemērotais administratīvais sods šo pārkāpēju neatbrīvo no pienākuma novērst pārkāpumu, kā arī no pārkāpuma rezultātā nodarīto zaudējumu atlīdzināšanas.  Ja saskaņā ar noteikumu projektā paredzēto decentralizētās kanalizācijas sistēmas īpašnieks līdz 2021. gada 31. decembrim nebūs nodrošinājis decentralizētās kanalizācijas sistēmas atbilstību MK noteikumu Nr.384. 4. punktā noteiktajām prasībām, īpašniekam ir jāuzsāk pieslēguma centralizētajai kanalizācijas sistēmai izbūve, ja gar nekustamo īpašuma robežas pieguļošajā ielā ir ierīkota centralizētā kanalizācijas sistēma, vai arī gadījumā, ja pieguļošajā ielā nav ierīkota centralizētā kanalizācijas sistēma, veikt decentralizētās kanalizācijas sistēmas pārbūvi vai jaunas sistēmas izbūvi vai uzstādīšanu. Ja īpašnieks nenodrošinās līdz minētajam termiņam (2023. gada 31. decembrim) pieslēguma centralizētajai kanalizācijas sistēmai izbūvi, pašvaldības noteiktā kontrolējošā institūcija un citas saistošajos noteikumos noteiktās personas ir tiesīgas sastādīt administratīvos protokolus. Pašvaldību administratīvās komisijas izskata administratīvo pārkāpumu lietas par pašvaldību saistošo noteikumu pārkāpumiem.  Lai nekustamo īpašumu pieslēgtu centralizētajai kanalizācijas sistēmai, saskaņā ar Ministru kabineta 2016. gada 22. marta noteikumu Nr. 174 “Noteikumi par sabiedrisko ūdenssaimniecības pakalpojumu sniegšanu un lietošanu” 18. punktu, nekustamā īpašuma īpašniekam jāiesniedz pakalpojuma sniedzējam tehnisko noteikumu pieprasījums, kurā norāda informāciju par nekustamā īpašuma atrašanās vietu, adresi un kadastra apzīmējumu, datus par plānoto ūdens patēriņu un novadāmo notekūdeņu daudzumu vai informāciju par personu skaitu, kuras plāno lietot ūdenssaimniecības pakalpojumu. Pieprasījumam pievieno dokumentu, kas apliecina īpašuma tiesības uz nekustamo īpašumu, tā lietošanas tiesības vai tiesības uz nomu ar apbūves tiesībām, zemes robežu plānu, kā arī citus dokumentus, ja tādi nepieciešami tehnisko noteikumu sagatavošanai. Pēc tehnisko noteikumu saņemšanas, nekustamā īpašuma īpašnieks var uzsākt nepieciešamos pieslēguma izbūves darbus (projektēšana, būvdarbi).  Izmaksas, kas nepieciešamas pieslēguma centralizētajai kanalizācijas sistēmai izbūvei, ir ļoti atšķirīgas, jo to ietekmē gan attiecīgā nekustamā īpašuma novietojums, attālums līdz centralizēto kanalizācijas tīklu atzariem, reljefs, kā arī tas, vai būvniecību veic nekustamā īpašuma īpašnieks pats saviem spēkiem, vai arī to veic būvkomersants. Pēc Vides aizsardzības un reģionālās attīstības ministrijas pasūtījuma 2019. gadā veiktā pētījuma “Dabas resursu nodokļa likmju piemērošanas efektivitātes izvērtēšana” datiem (pētījums tiks publicēts 2019. gada nogalē) Ventspilī vidēji 1 metru garu kanalizācijas pievada tīklu izbūve izmaksā 70 *euro* bez pievienotās vērtības nodokļa (turpmāk – PVN), un atkarībā no pievada garuma kopējās pieslēgšanās izmaksas svārstās no 1000-2000 *euro* par vienu (1) pievadu. Saskaņā ar pētījuma datiem SIA “Jelgavas Ūdens” 2019. gadā veica tirgus izpēti, lai noteiktu iespējamās kanalizācijas pieslēgumu būvniecības izmaksas un, apkopojot vairāku būvuzņēmēju kanalizācijas pieslēgumu izbūves izmaksas vairākiem objektiem, tika aprēķinātas vidējās izmaksas:   * vienību izmaksas tīkliem līdz 15 metriem – 383,49 *euro* ar PVN vidēji uz vienu metru; * vienību izmaksas tīkliem virs 15 metriem – 245,32 *euro* ar PVN vidēji uz vienu metru.   Lai mazinātu finansiālo slogu iedzīvotājiem, kuriem nepieciešams izveidot pieslēgumu centralizētajām kanalizācijas sistēmām, Ūdenssaimniecības pakalpojumu likuma 6. panta sestajā daļā kā mehānisms, kas var stimulēt pieslēgumu izveidi centralizētajiem ūdenssaimniecības tīkliem, ir paredzētas tiesības (bet ne pienākums) pašvaldībām izdot saistošos noteikumus par līdzfinansējumu nekustamā īpašuma pieslēgšanai centralizētajai ūdensapgādes vai kanalizācijas sistēmai. Līdz 2019. gada 17. oktobrim šādus saistošos noteikumus ir izdevušas 30 pašvaldības. Pamatojoties uz Ūdenssaimniecības pakalpojumu likuma 6. panta sesto daļu, saistošo noteikumu par līdzfinansējumu nekustamā īpašuma pieslēgšanai centralizētajai ūdensapgādes vai kanalizācijas sistēmai izstrāde pašvaldībām nav obligāta prasība, jo šādu saistošo noteikumu īstenošana ir atkarīga no pašvaldības budžetā pieejamo finanšu līdzekļu apjoma. Pašvaldības šajos saistošajos noteikumos nosaka gan līdzfinansējuma apmēru, gan fiziskas, gan juridiskas personas, kas var pretendēt uz līdzfinansējuma saņemšanu, nosakot arī pretendēšanas kritērijus. Attiecīgajos pašvaldību saistošajos noteikumos tiek noteikta arī pieteikumu izskatīšanas un lēmumu pieņemšanas kārtība. Pašvaldību saistošie noteikumi nedaudz atšķiras, tomēr lielākajā daļā noteikumu noteikts, ka pretendentam līdzfinansējuma saņemšanai jāiesniedz pieteikums, kas tiek reģistrēts pašvaldībā ar noteiktu kārtas numuru. Lēmumu par pašvaldības līdzfinansējuma piešķiršanu vai atteikumu pieņem novada dome vai speciāli izveidota komisija. Ja novada domes atbalstīto pieteikumu kopējais līdzfinansējuma apmērs pārsniedz attiecīgajam gadam pašvaldības budžetā paredzēto, pretendents pašvaldības līdzfinansējumu var saņemt pirmkārt, tiklīdz līdzekļi pašvaldības budžetā tiek iedalīti. Lielākā daļa pašvaldību saistošajos noteikumos paredz, ka līdzfinansējums tiek piešķirts projektēšanas un būvniecības izmaksu segšanai nekustamā īpašuma pieslēgšanai centralizētajai ūdensapgādes un/vai kanalizācijas sistēmai. Līdzfinansējuma saņemšanai nekustamā īpašuma īpašniekam pieslēguma izbūve jāveic saskaņā ar būvniecību reglamentējošiem normatīvajiem aktiem, un jāpabeidz noteiktā termiņā. Pēc pieslēguma izbūves nekustamā īpašuma īpašnieks par to informē pašvaldību, būvvaldi vai sabiedrisko ūdenssaimniecības pakalpojumu sniedzēju (katrā pašvaldībā var tikt noteikts citādi), kas pārbauda pieslēgumu izbūvi, noplombē komercuzskaites mēraparātu un noslēdz līgumu par kanalizācijas vai ūdensapgādes pakalpojumu sniegšanu. Pēc tam nekustamā īpašuma īpašniekam piešķirtais līdzfinansējums tiek pārskaitīts iesniegumā norādītājā bankas kontā. Atsevišķās pašvaldībās noteiktā kārtība nedaudz atšķiras.  Īpašniekiem, kuriem nebūs iespēja atļauties šādas sistēmas ieviešanu un kuriem attiecīgā pašvaldība neparedzēs vai nesniegs līdzfinansējumu sistēmas ieviešanai, pastāv iespēja saskaņā ar Ūdenssaimniecības pakalpojumu likuma 9. panta otrās daļas 4. punktu vienoties, ka cauruļvada izvada izbūvi, lai nekustamo īpašumu pievienotu centralizētajai kanalizācijas sistēmai, var nodrošināt pakalpojuma sniedzējs par saviem līdzekļiem. Šajā gadījumā pakalpojuma sniedzējs slēdz ar nekustamā īpašuma īpašnieku vai valdītāju attiecīgu līgumu, kurā puses vienojas par izbūvētā cauruļvada izvada izpirkšanas kārtību un termiņiem.  Saskaņā ar noteikumu projektu decentralizētās kanalizācijas sistēmas īpašniekam līdz 2021. gada 31. decembrim ir laiks, lai sakārtotu decentralizēto kanalizācijas sistēmu atbilstoši normatīvo aktu prasībām, lai nebūtu vajadzība rast finansējumu, lai izbūvētu pieslēgumu centralizētajai kanalizācijas sistēmai, ja gar attiecīgo nekustamo īpašumu ir ierīkota centralizētā kanalizācijas sistēma. Jebkura veida decentralizētās kanalizācijas sistēmas ekspluatācija rada izmaksas par iekārtas apkopi, notekūdeņu un nosēdumu regulāru izvešanu (nodošanu asenizatoram), elektrību (tām iekārtām, kurām tā nepieciešama) u.tml., jo jau no 2002. gada 31. janvāra ir spēkā Ministru kabineta noteikumu Nr. 34 “Noteikumi par piesārņojošo vielu emisiju ūdenī” 42. punkta prasība, kas aizliedz vidē novadīt neattīrītus notekūdeņus. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, biedrība “Latvijas Ūdensapgādes un kanalizācijas uzņēmumu asociācija” (turpmāk – LŪKA), Latvijas Pašvaldību savienība (turpmāk – LPS). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Decentralizēto kanalizācijas sistēmu īpašnieki pilsētās un ciemos, kas līdz 2021. gada 31. decembrim nebūs nodrošinājuši minēto sistēmu atbilstību MK noteikumu Nr. 384 prasībām. Ministru kabineta noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu” sākotnējās ietekmes novērtējuma ziņojums (anotācija) norādīts, ka pēc Vides aizsardzības un reģionālās attīstības ministrijas pasūtījuma 2013. gadā veiktajā pētījumā “Aktivitātes 3.4.1.1. “Ūdenssaimniecības infrastruktūras sistēmas attīstība apdzīvotajās vietās līdz 2000 iedzīvotājiem” ieviešanas un citu apdzīvoto vietu (200 - 2000) ūdenssaimniecības situācijas izvērtējumu un metodoloģijas izmaksu noteikšanai vēl nepieciešamajām investīcijām” novērtēts, ka vidēji 20,9 % no Latvijas lielāko apdzīvoto vietu iedzīvotājiem izmanto decentralizētās kanalizācijas sistēmas. Turklāt šādu iedzīvotāju īpatsvars dažādās apdzīvotajās vietās variē no 4 % līdz 88 %. Tāpēc anotācijā minēts, ka decentralizētās kanalizācijas sistēmas būtu reģistrējamas ap 113 100 mājsaimniecību. Nav iespējams prognozēt, cik liela daļa decentralizēto kanalizācijas sistēmu īpašnieku nenodrošinās to sakārtošanu MK noteikumos Nr. 384 noteiktajā termiņā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskā regulējuma ietekme uz tautsaimniecību un sabiedrības mērķa grupām – uzņēmumiem un nevalstiskajām organizācijām nebūs ievērojama. Noteikumu projektam būs pozitīva ietekme uz vidi, jo tiesiskais regulējums veicinās tā piesārņojuma samazināšanu, kas no neatbilstoši uzturētām decentralizētajām kanalizācijas sistēmām nonāk vidē.  Noteikumu projekts veicinās Nacionālā attīstības plāna rīcības virziena “Dabas un kultūras kapitāla ilgtspējīga apsaimniekošana” mērķa Nr. 1 “Saglabāt dabas kapitālu kā bāzi ilgtspējīgai ekonomiskajai izaugsmei un sekmēt tā ilgtspējīgu izmantošanu, mazinot dabas un cilvēka darbības radītos riskus vides kvalitātei” īstenošanu.  Noteikumu projekts neradīs administratīvā sloga izmaiņas. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |

|  |
| --- |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) 2019. gada 2. septembrī, līdz ar to ieinteresētajām personām tika dota iespēja izteikt viedokli un sniegt priekšlikumus.  Noteikumu projekts ir apspriests sanāksmē ar LPS un LŪKA 2019. gada 17. jūlijā. |
| 3. | Sabiedrības līdzdalības rezultāti | Priekšlikumus iesniedza sabiedrība ar ierobežotu atbildību “Rīgas ūdens”. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

Vides aizsardzības un

reģionālās attīstības ministrs Juris Pūce

Ellere 67026589

[Anda.Ellere@varam.gov.lv](mailto:Anda.Ellere@varam.gov.lv)